Rethemnos Live

Η Λυρική ταξιδεύει στην Ελλάδα: Η παράσταση «Ροδινός: Ο θρυλικός λυράρης» στο Ρέθυμνο
2026-05-16 20:30 (Europe/Athens) | Ωδείο Ρεθύμνου, Βερνάδου 2, Ρέθυμνο, Ρεθύμνου, 74100, Ελλάδα
H Λυρική ταξιδεύει στην Κρήτη, στο πλαίσιο του προγράμματος περιοδειών «Η ΕΛΣ ταξιδεύει στην Ελλάδα».
Η μουσικοθεατρική παράσταση – ντοκουμέντο Ροδινός: O θρυλικός λυράρης, σε σκηνοθεσία, έρευνα και κείμενο Γιάννη Μπλέτα θα παρουσιαστεί σε Χανιά (14/5), Ηράκλειο (15/5), Ρέθυμνο (16/5), Ανώγεια (17/5) και Ιεράπετρα (23/5)
«Λέει ο μύθος, λέει ο θρύλος, λέει κι η παράδοση, λένε οι άνθρωποι – ο κόσμος πάντα λέει».
Ο Ανδρέας Ροδινός άφησε το δικό του ξεχωριστό αποτύπωμα στην κρητική μουσική. Μέσα από την αφήγηση, τη ζωντανή μουσική, τη λύρα και θεατρικές σκηνές, το κοινό ταξιδεύει στη διαδρομή ενός ανθρώπου που αφιέρωσε τη ζωή του στη λύρα και στη διατήρηση της μουσικής παράδοσης.
Η παράσταση αναδεικνύει σημαντικές στιγμές της πορείας του, τις εμπειρίες, τις δυσκολίες και το πάθος που χαρακτήριζε τη σχέση του με τη λύρα. Πρόκειται για μια καλλιτεχνική πρόταση που συνδυάζει μουσική, θέατρο και ντοκουμέντα – στοιχεία από τη ζωή σε ένα θεατρικό κείμενο, αποτίοντας φόρο τιμής στην πολιτιστική κληρονομιά και στη βαθιά επιρροή που άσκησε ο Ανδρέας Ροδινός στη μουσική παράδοση.

«Λέει πως δεν υπήρξε άλλο χέρι, να χάραζε τη λύρα, να μυρίζει καλοκαίρι. Πως τριγυρνούσε στα χωριά μαζεύοντας σκοπούς: της στράτας νανουρίσματα, μοιρολόγια και καημούς, λύπες και χαρές, βεντέτες για έρωτες. Τους έδινε πνοή.
Λέει πως δεν φοβόταν τα μεσάνυχτα να σταθεί στο σταυροδρόμι, να μπει με τη λύρα του στον κύκλο τον χαραγμένο, με μαχαίρι από μαύρη λαβή, να παίξει για να πάρει το χάρισμα, από όντα νυχτόβια.
Λέει πως για μια γυναίκα με γαλάζια μάτια και ξανθά μαλλιά, που μετρούσε χρόνους παραπάνω, μπήκε ο θάνατος μέσα του και άρχισε να τον μαραζώνει.
Λέει πως τελείωσε τη ζωή του ανάμεσα στα δέντρα στο βουνό και οι νότες, πικρές, ταξίδευαν στο άγιο πέλαγος, όμοιες με προσευχή. Οι δοξαριές του, γεμάτες πόνο και παράπονο, αντηχούσαν από τα σκοτάδια μέχρι το Ρέθεμνος: λέει πως το όνομά του ήταν ΡΟΔΙΝΟΣ».

Σκηνοθεσία, έρευνα, κείμενο: Γιάννης Μπλέτας
Ενδυματολογική επιμέλεια: Μαρία Βιβιλάκη – Muses Crete
Μουσική διδασκαλία: Ζαχαρίας Σπυριδάκης
Αφήγηση, κίνηση: Στυλιανός Θωμαδάκης
Αφήγηση, λύρα: Σήφης Καυκαλάς
Λύρα: Γιώργος Γυπαράκης
Λύρα: Μιχάλης Γιαννακάκης
Λύρα: Αλέξανδρος Βερτούδος
Λαούτο: Αιμίλιος Βολανάκης
Χορεύει η Μαρία Βιβιλάκη
Συμμετέχει ο Όμιλος Βρακοφόρων Κρήτης.
16 Μαΐου 2026
Ωδείο Ρεθύμνου, Αίθουσα Παντελής Πρεβελάκης
Έναρξη: 20.30
Όλες οι παραστάσεις θα δοθούν με είσοδο ελεύθερη για το κοινό, στο πλαίσιο του προγράμματος «Η ΕΛΣ ταξιδεύει στην Ελλάδα», το οποίο υλοποιείται με τη στήριξη της δωρεάς του Ιδρύματος Σταύρος Νιάρχος (ΙΣΝ) για την ενίσχυση της καλλιτεχνικής εξωστρέφειας της Εθνικής Λυρικής Σκηνής.

Το «Έργο Δύο Προσώπων» του Τενεσί Ουίλιαμς φιλοξενείται στο The Garage Theatre
2026-05-16 21:00 | The Garage, Δημοκρατίας 53, Rethymno, Rethymno, Ρεθύμνου, 74132, Greece
To καλύτερο έργο του Τενεσί Ουίλιαμς μετά το «Λεωφορείο ο Πόθος», όπως ο ίδιος χαρακτήρισε το «Έργο δύο προσώπων», παρουσιάζεται στο Ρέθυμνο σε σκηνοθεσία Νάνας Παπαδάκη, στο The Garage Theatre, το Σάββατο 16 και την Κυριακή 17 Μαΐου.
Ο Βαγγέλης Παπαδάκης και η Νάνα Παπαδάκη πρωταγωνιστούν στο πιο ασυνήθιστο και αποκαλυπτικό έργο του Τενεσί Ουίλιαμς γραμμένο για δύο πρόσωπα που ενώνονται σε ένα μοναδικό θεατρικό παλίμψηστο.

Πρόκειται για έναν σπάνιο θησαυρό του σπουδαίου Αμερικανού συγγραφέα – βραβευμένου με δύο βραβεία Πούλιτζερ, τέσσερα βραβεία της Ένωσης Κριτικών Νέας Υόρκης και ένα βραβείο Τόνι – που εκτυλίσσεται σε μια άγνωστη πόλη. Εκεί έχουν φτάσει δύο αδέλφια, ο Φελίς και η Κλαιρ Ντεβότο, περιοδεύοντας με τον θίασο τους. Σε ένα άδειο θέατρο, δίχως θεατές, και καθώς ο θίασος τούς έχει εγκαταλείψει, θα κληθούν να ζωντανέψουν ένα έργο που μοιάζει να είναι η ίδια τους η ζωή. Στο «Έργο δύο προσώπων» συναντώνται ο Σάμιουελ Μπέκετ, η «Νύχτα Πρεμιέρας» του Τζον Κασαβέτη, το «Έξι πρόσωπα ζητούν συγγραφέα» του Λουίτζι Πιραντέλο, το «Άσμα του Σολομώντα», ακόμη και το «Σπήλαιο του Πλάτωνα», σε ένα παιχνίδι ανάμεσα στη φαντασία και στην πραγματικότητα, ανάμεσα στον εγκλεισμό και στην υπέρβαση, στη λειτουργία του θεάτρου ως καθρέπτη της ατομικής και συλλογικής μας συνείδησης.

Το έργο έχει γραφτεί πολλές φορές απ’ τον συγγραφέα απ’ το 1966 έως το 1975 κι έχει επίσης ανέβει σε διαφορετικές εκδοχές σε όλο τον κόσμο. Η ομάδα παρουσιάζει την εκδοχή που ενέκρινε ο ίδιος και κυκλοφορεί στον συγκεντρωτικό τόμο με όλα του τα έργα.
The Garage Theatre (Δημοκρατίας 53)
Σάββατο 16 Μαΐου – Έναρξη 21:00
Κυριακη 17 Μαΐου – Έναρξη 19:00
Προπώληση Ticketservices.gr
